Ljubavni trokut: on, ona i - kompjuter
Gotovo dvije trećine Amerikanaca kaže da više vremena provodi sa svojim kompjuterom nego sa svojim bračnim partnerom
Kompjuteri postaju sve istaknutiji – čak i sve prisniji – dio našeg svakidašnjeg života. Oni su promijenili način na koji radimo, način na koji međusobno komuniciramo ... ali su, isto tako, postali i izvor smetnji – pa čak i nesklada – u našim najbliskijim odnosima. Amerikanci se ustvari zaljubljuju u svoje kompjutere. Tehnologija je ljudima omogućila da rade na svojim kompjuterima praktički svugdje i u svako vrijeme. "Osamdesetčetiri posto ljudi danas je ovisnije o kompjuterima nego što su bili prije samo par godina," kaže Anthony Rodio, tehnološki konzultant, ističući da je upravo zato mnogim ljudima tako teško odvojiti se od online života. "Ustanovili smo da ljudi koji su najčvršće povezani sa svojim kompjuterima su upravo oni koji o njima najviše ovise u svom poslu. Oni često, i kad dođu kući s posla, sjedaju za kućni kompjuter, pretvarajući se da trebaju nešto napraviti za posao. No, vrlo brzo ta se aktivnost na kompjuteru pretvara u krstarenje po internetu ili nešto drugo, za vlastito zadovoljstvo," kaže Rodio. Ispitivanje koje je provela kompanija Anthonyja Rodija – support.com – ustanovilo je da gotovo dvije trećine Amerikanaca kaže da više vremena provodi sa svojim kompjuterom nego sa svojim bračnim partnerom. Psihoterapeutkinja Linda Miles – autorica knjige "Novi brak" – kaže da su kompjuteri postali ozbiljna smetnja u mnogim odnosima. "Tjedni i tjedni mogu proći, a da se partneri niti ne pogledaju. Vrlo je važno ostvariti svakodnevni kontakt sa svojim partnerom, a ne da se između vas stvori zid – ili kompjuter," kaže Miles. Tehnologija može postati ovisnost, tvrdi stručnjak za međuljudske odnose David Coleman, poznat kao 'doktor za narušene veze'. On to uspoređuje s održavanjem ljubavničke veze izvan braka. "Ranije, kad bi se za nekoga reklo da održava izvanbračnu vezu, to je značilo da ima ljubavnicu ili ljubavnika. Danas, to nije nužno ista stvar. Ljudi mogu održavati izvanbračnu vezu s tehnologijom: varaju svoje partnere s kompjuterom, uz koji provode sve svoje vrijeme. Godinama govorimo o razumnom konzumiranju alkohola, razumnom uživanju u duhanu; mislim da ćemo uskoro morati početi govoriti o razumnoj uporabi elektronike," kaže Coleman. Tehnologija se danas sve više koristi i za komuniciranje. Coleman upozorava da prejako oslanjanje na email, tekstovne poruke preko mobilnih telefona i instant poruke mogu štetiti bliskim vezama jer ne postoji stvarni odnos 'davanja i primanja' - niti jedna strana ne vidi izravno reakcije druge strane. Nekad, o problemima bi se razgovaralo licem u lice; danas, mnogi svoje viđenje problema iskažu partneru u emailu. Komunikacija – kaže Coleman – postaje potpuno jednostrana, jer više nema prekidanja, rasprave, interakcije mimikom, govorom tijela.